愛爾蘭二千堅尼 向禮倫玩晒包辦連贏
2024年05月27日 10:33
東網電視
更多新聞短片
「緋色威獅」(外)成功揚威愛爾蘭二千堅尼。(圖片：Weatherbys Limited)
馬會尋晚雖然轉播咗响卻拉馬場舉行嘅愛爾蘭一千堅尼，不過之前一日打仲有愛爾蘭二千堅尼打頭陣，只得7駒上陣，結果力爭第12度奪冠軍嘅岳伯仁派3駒出戰，只得由主帥莫雅策騎嘅「古都名河」(River Tiber)，跑入一席毫無威脅嘅第3名，新季再一次於經典場合遭遇滑鐵盧。
今屆賽事練馬師向禮倫成為大贏家，早前於英國二千堅尼屈居於「名演說」(Notable Speech)之後，只跑第2同第3嘅「緋色威獅」(Rosallion)與「悍蹄」(Haatem)，今仗轉戰愛爾蘭再度雙龍出海，終於有回報，兩駒名次遞升一級，包辦今場連贏，「緋色威獅」在李輝胯下更加後上以頭位擊敗廐侶，騎練更加係首度勝出呢項賽事。
向禮倫賽後表示，旗下兩駒將會於皇家雅士谷第3度攜手，出戰另一項3歲重要G1聖詹姆士皇宮錦標，屆時將會再向留力出戰嘅應屆英國二千堅尼得主「名演說」再次挑機，且看屆時能否成功報卻一箭之仇。